Dan se jkun eżaminat mill-Kumitat Eżekuttiv li min-naħa tiegħu jipprepara abbozz finali għall-konsiderazzjoni tal-Kunsill Ġenerali Ġew fi tmiemhom il-laqgħat li saru mal-kunsillieri membri fil-Kunsill Ġenerali tal-Partit Nazzjonalista dwar ir-riforma proposta minn Louis Galea għall-istiturt tal-Partit biex tiġġedded kemm l-istruttura u anke l-organizzazzjoni. Il-Kunsilliera inġabru f’ħames assembej differenti, erbgħa f’Malta u oħra f’Għawdex. Huma ddiskutew id-dokument li ħejja Louis Galea. Il-laqgħat kienu preseduti minn Ċensu Galea, President tal-Kunsill Ġenerali, u kollha kienu indirizzati mill-Kap tal-Partit Adrian Delia. Preżenti wkoll kien hemm Francis Zammit Dimech is-Segretarju Ġenerali tal-Partit. Wara dawn il-laqgħat issa se jiġi finalizzat l-ewwel abbozz tal-istatut tal-partit biex jiġi eżaminat mill-Kumitat Eżekuttiv li min-naħa tiegħu jipprepara abbozz finali għall-konsiderazzjoni tal-Kunsill Ġenerali, l-ogħla organu tal-partit bis-saħħa li jbiddel l-istatut. F’Lulju tas-sena li għaddiet Louis Galea kien ġie inkarigat mill-Kap tal-Partit Nazzjonalista Adrian Delia u l-Kumitat Eżekuttiv sabiex jiggwida proċess ta’ riforma u tiġdid fil-partit. Fi stqarrija, Louis Galea qal li l-interess li urew ħafna partitarji, tesserati u b’mod partikolari l-membri tal-kumitati fil-proċess ta’ riforma kien aspett mill-aktar pożittiv. “Kulħadd hu konxju tad-diffikultajiet mhux żgħar li għaddej minnhom il-partit. Fl-istess ħin hemm sinjali ċari ta’ tama u kuraġġ li bil-koperazzjoni u l-ħidma ta’ kulħadd il-partit ser ikun kapaċi jegħleb dawn id-diffikultajiet, anke jekk għandu bżonn iż-żmien biex jilħaq il-milja tas-saħħa tiegħu mill-ġdid,” saħaq Galea. Min-naħa tiegħu, Adrian Delia tkellem dwar il-bżonn li l-pajjiż ikollu Oppożizzjoni mġedda u organizzata. “Il-problemi li s-soċjetà qed taffaċċja jirrikjedu politiċi li għalihom il-ġid komuni jiġi l-ewwel u qabel kollox. Fid-diskussjonijiet li qed isiru joħroġ biċ-ċar li dawk kollha involuti fil-partit huma determinati li jagħtu dan is-servizz lill-pajjiżna,” insista Delia.